虞君明謩和劉氏園居詩再用前韻作因以敘出處之意
作者：程俱
朝代：宋

paragraphs: 靖節直有道，高懷俯黄園。
翹足北窗下，超然詣羲軒。
早悟俗中惡，歸老三家村。
清詩有遺味，誰知本無言。
回觀一世間，不辨艾與蓀。
青黄飾斷木，冠裳裹王孫。
當時甚寒餓，聲利終莫渾。
公今二千石，此事安足論。
入當陪雋賢，峨冠宣與温。
出當仗漢節，登車金馬門。
豈爲尚平子，但畢兒女昏。
我今乃窮士，壯圖無一存。
摧頹風埃下，坐見歲月奔。
歸歟乃其分，卜勝如浮墩。
他年有餘食，會見脫世紛。
過我五湖上，一區同子雲。